ঘড়ী (মূল লেখকঃ শ্ৰীযুত সুনীল গঙ্গোপাধ্যায়) - অনুবাদঃ মুনমুন সৰকাৰ শইকীয়া - ফটাঢোল\nDecember 1, 2019 অনুবাদ\tOne comment\nঘড়ী (মূল লেখকঃ শ্ৰীযুত সুনীল গঙ্গোপাধ্যায়) - অনুবাদঃ মুনমুন সৰকাৰ শইকীয়া\nমোৰ হাতঘড়ীটো কোনে চুৰ কৰিছে মই নাজানো। ৰাতি ঘৰলৈ ঘূৰি অহা অলপ দেৰি হৈছিল, টোপনিৰ জাল ভগা নাছিল, দুখলপীয়া বাছৰ খিৰিকীৰ কাষত বহিবলৈ পোৱাটো বৰ সৌভাগ্যজনক, তাতে আকৌ ঠাণ্ডা বতাহ, টোপনি নহাকৈ পাৰেনে? আহিবই, ইয়াত আচৰিত হবলগীয়া কি আছে? তদুপৰি বাছত ঘড়ী পিন্ধি শুৱাত আপত্তি কৰিবলগীয়া একো নাই।\nটোপনি ভাগিলত দেখিলোঁ গাড়ী পেট্ৰোল পাম্পত আহি ৰৈছে, বেয়া লগা নাই, এটা চিগাৰেট জ্বলালোঁ। বাছত বহি চিগাৰেট হুপিবলৈ পোৱাটোও বৰ মজাৰ। সময়টো চাবলৈ লওঁতেই গম পালোঁ ঘড়ীটো কোনোবাই খুলি লৈ গ'ল।\n: আপোনাৰ ঘড়ীৰ নাম কি?\n: ঘড়ীৰ আকৌ নাম থাকে নেকি?\n: নাথাকে? কোন কোম্পানীৰ ঘড়ী?\nশৰীৰ, মন পাতল পাতল লাগে, কিন্তু বাটে-ঘাটে বেলেগৰ হাতত ঘড়ী দেখিলে মই বেঁকাকৈ চাওঁ। ইহঁতৰ মাজৰ কোনোবা এজনে মোৰ ঘড়ীটো পিন্ধিছে হয়তো। হয়তো সবেই চোৰ নহয় কিন্তু চুৰিৰ বস্তু ছেকেণ্ডহেণ্ড কিনোতেনো কিহৰ আপত্তি? মই মনে মনে কওঁ,\n: পাবি মজা। মোৰ ঘড়ী পিন্ধাৰ ফলত সময়ে তহঁতক চকৰিৰ দৰে ঘূৰাব।\nতাৰ পিছত, এদিন এখন ৰেষ্টুৰেণ্টত এঘন্টামান বহাৰ পিছত বাথৰুমলৈ গ'লোঁ, সোমায়েই দেখিলোঁ তাত এটা ঘড়ী পৰি আছে। কি সাংঘাতিক সেয়া। সেউজীয়া ডায়েল, আখৰকেইটা জিলিকি আছে, ব্যণ্ডটো সোণৰ যেন লাগিল। এটা দুৰ্লভ মূল্যৱান টোপ। ঘড়ীটোৱে যেন সাপৰ দৰে মোৰ পিনে চাই আছে। বুকুখন ধপধপাই আছে মোৰ, বন্ধ বাথৰুমৰ ভিতৰত মোক কোনেও নেদেখে, সাক্ষী নাই। কিন্তু ইমান সৰু কোঠাটোৰ ভিতৰত নিজকেই বহু বিষম যেন দেখিলোঁ, মোৰ খুব ভয় হ'ল। প্ৰস্বাৱ নকৰাকৈয়ে দৌৰি পলাই আহিলোঁ।\n: কি হ'ল কি?\n: বুকু কঁপিছে?\n: বুকুৰ বিষ?\n: চাৰ, এইটো আপোনাৰ নে? বাথৰুমত...\n: হয়, এইটো মোৰ। লগে লগে ঘড়ীটো তুলি লৈ ৱেটাৰক বহুত টকা বকছিছ দি ওলাই আহিলোঁ তাৰ পৰা।\n: ইয়াৰ অৰ্থ কি, মই জানিব বিচাৰোঁ। যিটো বস্তু তোমাৰ নহয় -\n: হয়, মোৰেই।\n: তোমাৰ হাতত ঘড়ী নাছিল।\n: এই ঘড়ীটো মোৰ নহয়! কিন্তু ঘড়ীটোৱে মোৰ কাৰণে দুঃসময় লৈ আহিছে। সেই দুঃসময়ক মই ...\nঘড়ীটো মই গাৰ সমস্ত শক্তিৰে ফুটপাথত থেকেছা মাৰি পেলালোঁ। টুকুৰা টুকুৰ হৈ সেয়া ছিটিকি পৰি গ'ল। এতিয়াৰ পৰা সময় মোৰ বাবে স্থিৰমুহূৰ্ত!\n« কৌতুক - ঋতুপৰ্ণ শৰ্মা\nফেচবুকৰ চেলিব্ৰেটি - বৰ্ণালী এচ মূদৈ »\nভাল লাগিল 👌।
